## Zakon o posebnom porezu na naftne derivate (pročišćeni tekst)

### NN 136/2002 (21.11.2002.), Zakon o posebnom porezu na naftne derivate (pročišćeni tekst)

# ODBOR ZA ZAKONODAVSTVO HRVATSKOGA SABORA

2198

Na
temelju članka 59. Poslovnika Hrvatskoga sabora, Odbor za zakonodavstvo
Hrvatskoga sabora na 89. sjednici održanoj 14. studenoga 2002. godine, utvrdio je
pročišćeni tekst Zakona o posebnom porezu na naftne derivate.

Pročišćeni tekst Zakona o posebnom porezu na naftne
derivate obuhvaća Zakon o posebnom porezu na naftne derivate (»Narodne novine«,
br. 55/00.) te njegove i izmjene i dopune objavljene u »Narodnim novinama«, br.
101/00., 127/00., 27/01. i 107/01. u kojima je naznačeno vrijeme njihova
stupanja na snagu.

Klasa: 410-19/01-01/05
Zagreb, 15. studenoga 2002.

Predsjednik
Odbora za zakonodavstvo
Hrvatskoga sabora
**Josip** **Leko****, dipl****. iur****.,** v. r.

## ZAKON

### O POSEBNOM POREZU NA NAFTNE DERIVATE (pročišćeni tekst)

I.
TEMELJNE ODREDBE

Članak
1.

Ovim se
Zakonom uređuje oporezivanje naftnih derivata što se proizvode i prodaju u
Republici Hrvatskoj, izvoze iz Republike Hrvatske, te uvoze u carinsko područje
Republike Hrvatske.

Članak
2.

Posebni
porez na naftne derivate prihod je državnog pro­računa.

II.
PREDMET OPOREZIVANJA

Članak
3.

(1) Pod
naftnim derivatima u smislu ovoga Zakona razumijevaju se:

1.
motorni benzini (MB-98, MB-86, BMB-95 i BMB-91) kao i ostale vrste olovnih i
bezolovnih benzina neovisno o oktanskoj vrijednosti i komercijalnom nazivu,

2.
dizelska goriva (D-1, D-2 i D-3) kao i ostale vrste dizelskih goriva neovisno o
komercijalnom nazivu,

3.
eurodizel-dizelsko gorivo obojeno plavom bojom,

4. ulje
za loženje ekstra lako i lako specijalno (EL i LS),

5. sve
vrste ulja za loženje lakoga, srednjeg i teškog,

6.
ukapljeni naftni plin,

7.
mlazno gorivo i zrakoplovni benzin,

8. sve
vrste petroleja.

(2)
Gubitak (rastep, rashod) naftnih derivata iz stavka 1. ovoga članka koji je
nastao u skladištima derivata kod pro­izvođača i veleprodajnim skladištima
poreznog obveznika smatra se predmetom oporezivanja, u smislu ovoga Zakona,
osim gubit­ka koji je nastao djelovanjem više sile.

III.
POREZNI OBVEZNIK

Članak
4.

(1) Porezni
obveznici posebnog poreza na naftne derivate iz članka 3. ovoga Zakona jesu
proizvođač i uvoznik naftnih derivate te nadležno tijelo državne uprave za
robne zalihe.

(2) Ako
se naftni derivati uvoze u svoje ime, a za tuđi račun tada je korisnik uvoza
obveznik posebnog poreza na naftne derivate.

IV.
POREZNA OSNOVICA

Članak 5.

(1) Posebni porez na naftne derivate iz članka 3.
točke 1., 2., 3. i 4. ovoga Zakona plaća se po litri derivate pri temperaturi
+15 stupnjeva C, i to:

1. motorni benzin (MB-98 i MB-86), kao
i ostale vrste olov­nih benzina neovisno
o oktanskoj vrijednosti i komercijalnom
nazivu                                                        2,40
kuna

2. motorni benzini (BMB-98, BMB-95
i BMB-91), kao i ostale vrste bezolovnih
benzina neovisno o oktanskoj vrijednosti
i komercijalnom nazivu                               1,90
kuna

3. dizelska goriva (D-1, D-2 i D-3) kao
i ostale vrste dizelskih goriva neovisno
o komercijalnom nazivu
1,00 kuna

4. eurodizel-dizelsko gorivo obojeno plavom
bojom                                                        0,00
kuna

5. ulje za loženje ekstra lako i lako specijalno
(EL i LS)                                                   0,30
kuna

(2) Posebni porez na naftne
derivate iz članka 3. točke 5., 6., 7. i 8. ovoga Zakona plaća se po kilogramu
neto-težine derivata, i to:

1. sve vrste ulja za loženje lakoga, srednjeg
i teškog                                                      0,00
kuna

2. mlazno gorivo i zrakoplovni benzin              0,00
kuna

3. ukapljeni naftni plin                                     0,10
kuna

4. sve vrste petroleja                                      1,40
kuna.

V.
NASTANAK POREZNE OBVEZE

Članak
6.

Obveza
obračunavanja posebnog poreza na naftne derivate nastaje:

1. u
trenutku isporuke derivata iz skladišta proizvođača, odnosno iz veleprodajnog
skladišta poreznog obveznika,

2. u
trenutku nastanka carinskog duga ako se naftni derivati isporučuju izravno
krajnjim potrošačima,

3. u
trenutku utvrđivanja gubitka iz članka 3. stavka 2. ovoga Zakona, osim gubitka
nastalog djelovanja više sile.

VI.
OBRAČUNAVANJE I PLAĆANJE
POSEBNOG POREZA

Članak 7.

Porezni obveznici iz članka 4. ovoga Zakona moraju
nadležnoj carinarnici prijaviti mjesto i smještaj proizvođačkih i veleprodajnih
skladišta naftnih derivata. Prijava se mora podnijeti najkasnije 8 dana prije puštanja
skladišta u promet. Prijava mora sadržavati:

1. vrstu derivata koja se skladišti,

2. zapremninu skladišnog prostora (spremnika) u
litrama, odnosno kilograma po vrsti derivata,

3. popis spremnika prema broju,

4. tvornički broj spremnika – evidencijski broj.

Članak 8.

(1) Porezni obveznik iz članka 4. ovoga Zakona sam
obra­čunava i plaća posebni porez na naftne derivate.

(2) Ako uvoznik uvezene naftne derivata skladišti u
svoje veleprodajno skladište, obvezan je radi neobračunavanja posebnog poreza, o
tome dati pisanu izjavu nadležnoj carinarnici. Izjavu prethodno ovjerovljuje
nadležna carinarnica kod koje je prijav­ljeno veleprodajno skladište.

(3) Pisanu izjavu iz stavka 2. ovoga članka porezni
obveznik mora priložiti uz carinsku deklaraciju.

(4) Kada naftne derivate uvoze krajnji potrošači ili
uvoznici koji naftne derivate isporučuju izravno krajnjim potrošačima posebni
porez obračunava i naplaćuje carinarnica koja provodi postupak carinjenja
zajedno s obračunom i naplatom carine, prema propisima o obračunu i naplati
carinskog duga.

Članak 9.

Carinska ispostava preko koje je obavljen uvoz
naftnih derivata, obvezna je nadležnoj carinskoj ispostavi prema sjedištu
uvoznika dostaviti kopije carinskih deklaracija do kraja mjeseca za derivate
uvezene u prethodnom mjesecu.

Članak
10.

(1)
Porezni obveznik iz članka 4. ovoga Zakona plaća posebni porez u roku od 30
dana od dana isporuke, a u slučaju gubitka iz članka 3. stavka 2. ovoga Zakona,
u roku od 8 dana od dana utvrđivanja gubitka.

(2)
Iznimno od stavka 1. ovoga članka, krajnji potrošači i uvoznici naftnih
derivata koji derivate isporučuju izravno krajnjim potrošačima, porez plaćaju u
rokovima za plaćanje carine prema carinskim propisima.

(3)
Porezni obveznici koji ne naplate izvezene naftne derivate u roku od 120 dana
od dana izvoza ili u tom roku ne osiguraju dokaze o izvozu u smislu članka 12.
stavka 1. točke 1. ovoga Zakona, obvezni su obračunati i uplatiti poseban porez
istekom toga roka.

(4)
Naloge poreznog obveznika za uplatu posebnog poreza kao i ovršna rješenja
tijela nadležnih za porezni nadzor, ovlaštene organizacije za platni promet
izvršit će zajedno s drugim poreznim obvezama za koje je propisano prvenstvo u
naplati.

VII.
ISKAZIVANJE POSEBNOG POREZA
I DOSTAVLJANJE IZVJEŠĆA

Članak
11.

(1)
Porezni obveznici moraju nadležnoj carinarnici dostaviti mjesečno i godišnje
izvješće o proizvedenim, uvezenim i prera­đenim količinama sirove nafte i
naftnih derivata te o obračunatom i plaćenom posebnom porezu.

(2)
Izvješća iz stavka 1. ovoga članka treba dostaviti mjese­č­no do 15. u mjesecu
za protekli mjesec i godišnje do 31. siječnja tekuće godine za proteklu godinu.

(3)
Porezni obveznici moraju popisati zalihe sirove nafte i naftnih derivata na dan
31. prosinca i popis dostaviti u prilogu godišnjeg izvješća iz stavka 2. ovoga
članka.

VIII.
OSLOBAĐANJE OD PLAĆANJA POSEBNOG POREZA

Članak 12.

(1) Posebni porez na naftne derivate ne plaća se:

1. pri izvozu naftnih derivata u inozemstvo što ga
obave porezni obveznici uz dokaz o izvozu (kopija carinske deklaracije s
potvrdom nadležne carinarnice da je obavljeno izvozno carinjenje i da su naftni
derivati napustili teritorij Republike Hrvat­ske) i dokaz da je naplata
obavljena u skladu s propisima kojima je uređeno vanjskotrgovinsko i devizno
poslovanje,

2. pri isporukama uvezenih naftnih derivata u
skladište poreznog obveznika,

3. pri isporukama naftnih derivata iz skladišta
poreznog obveznika u njegovo skladište veleprodaje,

4. pri isporukama naftnih derivata iz jednoga
veleprodajnog skladišta u drugo skladište istoga poreznog obveznika,

5. pri isporukama naftnih derivata iz skladišta
proizvođača i uvoznika u skladište tijela državne uprave za robne zalihe,

6. pri uzimanju ulja za loženje (EL i LS), ulja za
loženje lakoga, srednjeg i teškog i ukapljenog naftnog plina što ga obavi
proizvođač naftnih derivata u rafineriji za potrebe proizvodnje derivata.

(2) Ako
se izvezu naftni derivati iz članka 3. ovoga Zakona na koje je plaćen posebni
porez, izvoznici imaju pravo na povrat plaćenoga posebnmog poreza. Zahtjev za
povrat posebnog poreza, s dokazima o obavljenom izvozu i naplati iz stavka 1.
točka 1. ovoga članka, podnosi se nadležnoj carinarnici.

IX.
IZVJEŠĆIVANJE CARINSKE UPRAVE
O IZVOZU NAFTNIH DERIVATA

Članak
13.

Porezni
obveznik mora nadležnoj carinarnici do kraja mjeseca za izvozne isporuke
obavljene u prethodnom mjesecu dostaviti kopije carinskih deklaracija, s
potvrdom nadležne carinarnice da je obavljeno izvozno carinjenje te da su
naftni derivati napustili teritorij Republike Hrvatske.

X.
MJERENJE I OZNAČAVANJE I STAVLJANJE U PROMET NAFTNIH DERIVATA

Članak 14.

(1) Porezni obveznici moraju isporučene količine
naftnih derivata iz članka 3. točke 1., 2., 3. i 4. ovoga Zakona mjeriti
mjerilima protoka, a naftne derivate iz točke 5., 6., 7. i 8. vagom.

(2) Isporučene količine naftnih derivata ne mogu se
mjeriti ni mjerilom protoka ni vagom ako ih prethodno nije ovjerio Državni
zavod za normizaciju i mjeriteljstvo i koje nije dodatno plombirala nadležna
carinarnica.

(3) Nadležna carinarnica prema mjestu isporuke
naftnih derivata, pored dodatnog plombiranja mjerila protoka i vage iz stavka
2. ovoga članka , plombira i prateće cjevovode, armature, komandne razvodne
ormariće, osigurače i drugo što je u vezi s mjerenjem isporučenih količina
naftnih derivata.

(4) Popravak, zamjena, ovjeravanje i druge radnje što
zah­ti­jevaju skidanje plombe koju je stavila carinarnica u smislu stavka 3.
ovoga članka, ne mogu se obaviti bez prisustva ovlaštenog službenika
carinarnice.

(5) Pri svakom skidanju ili stavljanju plombe ovlašteni
službenik carinarnice mora sastaviti zapisnik i u njemu navesti razlog skidanja
plombe te stanja totalizatora mjerila protoka prilikom skidanja i ponovnog
stavljanja plombe, a glede vage-stanje ovjeravanja. Primjerak zapisnika treba
uručiti poreznom obvezniku, a izvornik pohraniti u carinarnici.

Članak 15.

(1) Porezni obveznici iz članka 4. ovoga Zakona -
proizvođači, obvezni su prije isporuke ulja za loženje ekstra lakog i lakoga
specijalnog (EL i LS) iz prijavljenih rafinerijskih skla­dišta, obojiti ga
crvenom bojom uz dodavanje indikatora (markera) prema važećim propisima o
normama, osim pri uvozu. Porezni obveznici iz članka 4. ovoga Zakona -
proizvođači, obvezni su prije isporuke eurodizel-dizelskog goriva iz članka 3.
stavka 1. točka 3. ovoga Zakona, iz prijavljenih rafinerijskih skladišta obo­jiti
ga plavom bojom uz dodavanje indikatora (markera), razli­čitog od indikatora
(markera) za ulje za loženje, prema važećim propisima o normama.

(2) Uvoziti se može samo ulje za loženje (EL i LS)
koje je obojeno crvenom brojom i eurodizel-dizelsko gorivo koje je obojeno
plavom bojom uz dodatak indikatora (markera) prema važećim priopisima o
normama.

(3)
Ulje za loženje (EL i LS) ne smije se stavljati u promet na benzinskim
postajama ili drugim maloprodajnim mjestima za prodaju naftnih derivata.
Prodaja ulja za loženje (EL i LS) može se obavljati samo iz posebno utvrđenih
skladišta koja se moraju prijaviti nadležnoj carinarnici.

(4)
Mlazno gorivo i zrakoplovni benzin ne smiju se stavljati u promet na benzinskih
postajama i drugim maloprodajnim mjestima za prodaju naftnih derivata. Prodaja
mlaznog goriva i zrakoplovnog benzina može se obavljati samo iz posebnih
skladišta za opskrbu zrakoplova koja se moraju prijaviti nadležnoj carinarnici.

XI.
OBVEZA VOĐENJA EVIDENCIJA
I NADZOR

Članak
16.

(1)
Ulje za loženje (ekstra lako i lako specijalno) iz članka 3. ovoga Zakona ne
smije se koristiti za pogon motornih vozila, vozila na motorni pogon, plovila
ili drugih motora.

(2)
Porezni obveznik koji obavlja prodaju ulja za loženje (EL i LS) prema članku
15. stavku 3. ovoga Zakona dužan je voditi evidenciju o kupcima na način da pri
svakoj prodaji zabilježi ime i prezime, odnosno naziv kupca, adresu, JMBG,
odnosno matični broj kupca te datum prodaje i prodanu količinu.

(3)
Porezni obveznik koji obavlja prodaju eurodizel-dizelskog goriva obojenog
plavom bojom prema članku 15. stavku 3. ovoga Zakona, smije prodavati samo
osobama kojima je županijski ured nadležan za poslove poljoprivrede, odnosno
Ministarstvo poljoprivrede i šumarstva izdalo obrazac za kontrolu potrošnje
eurodizel-dizelskog goriva obojenog plavom bojom ili povlasticu za obavljanje
gospodarskog ribolova na moru prema članku 17. i 18. ovoga Zakona. Porezni
obveznik koji obavlja prodaju eurodizel-dizelskog goriva obojenog plavom bojom
dužan je voditi evidenciju o kupcima na način da pri svakoj prodaji upiše
količinu prodanog goriva i datum prodaje. Podatke o prodanim količinama porezni
obveznik upisuje i ovjerava u evidenciji kupca koju kupac obvezno vodi u smislu
članka 17. i 18. ovoga Zakona.

(4)
Nadzor nad uporabom i korištenjem ulja za loženje i eurodizela-dizelskog goriva
obojenog plavom bojom, u smislu stavka 1. i 7. ovoga članka, obavljaju
ovlaštene osobe prometne policije, gospodarski inspektori Državnog inspektorata
i ovlaštene osobe Carinske uprave.

(5) Ako
se pri nadzoru motornih vozila, vozila na motorni pogon, plovila ili drugih
motora utvrdi da se ulje za loženje i eurodizel-dizelsko gorivo obojeno plavom bojom
koristi kao pogonsko gorivo, vlasniku vozila, plovila ili drugog motora
oporezuju se one količine koje odgovaraju obujmu spremnika pogonskog goriva
uvećane deset puta, i to posebnim porezom u smislu članka 5. ovoga Zakona koji
je propisan za dizelska goriva.

(6)
Posebni porez iz stavka 5. ovoga članka, na temelju nalaza nadzornog tijela iz
stavka 4. ovoga članka, obračunava i naplaćuje carinarnica.

(7)
Eurodizel-dizelsko gorivo obojeno plavom bojom, smije se koristiti samo za
pogon poljoprivrednih strojeva korisnika novčanih poticaja iz članka 5. točke
15. i 16. Zakon o novčanim poticajima i naknadama u poljoprivredi i ribarstvu
(»Narodne novine«, br. 22/99., 105/99. i 46/00.) te za pogon ribarskih plovila.

(8)
Poljoprivrednim strojevima, u smislu ovoga Zakona, razumijevaju se strojevi
kojima se obrađuje poljoprivredno zem­lji­šte ili ubiru poljoprivredne kulture.

(9) Ribarskim plovilima, u smislu ovoga Zakona,
razumijevaju se plovila kojima se obavlja gospodarski ribolov na moru.

Članak 17.

(1) Županijski ured nadležan za poslove poljoprivrede
dužan je, korisnicima eurodizel-dizelskog goriva obojenog plavom bojom za pogon
poljoprivrednih strojeva korisnika novčanih poticaja iz članka 5. točka 15.
Zakona o novčanim poticajima i naknadama u poljoprivredi i ribarstvu, na
temelju podataka iz propisanog upisnika proizvođača kultura u sustavu poticaja,
a na osnovi upisnih listova proizvođača, izdati obrazac za kontrolu po­trošnje
eurodizel-dizelskog goriva obojenog plavom bojom.

(2) U obrazac iz stavka 1. ovoga članka upisuje se
dozvo­ljena godišnja količina eurodizel-dizelskog goriva obojenog plavom bojom
koju korisnik ima pravo ostvariti i to u iznosu do 80 litra po hektaru odobrene
površine.

(3) Županijski ured nadležan za poslove poljoprivrede
dužan je, korisnicima eurodizel-dizelskog goriva obojenog plavom bojom za pogon
poljoprivrednih strojeva korisnika novčanih poticaja iz članka 5. točke 16.
Zakona o novčanim poticajima i naknadama u poljoprivredi i ribarstvu, na
temelju potvrde nadležnog tijela o ostvarenom poticaju, izdati obrazac za
kontrolu potrošnje eurodizel-dizelskog goriva obojenog plavom bojom.

(4) U obrazac iz stavka 3. ovoga članka upisuje se
dozvo­ljena godišnja količina eurodizel-dizelskog goriva obojenog plavom bojom
koju korisnik ima pravo ostvariti i to u iznosu do 40 litara po hektaru
odobrene površine.

Članak 18.

(1) Odsjek - Područna jedinica Ministarstva
poljoprivrede i šumarstva za obavljanje upravnih i drugih poslova iz područja
morskog ribarstva u županiji koja je izdala povlasticu za obav­ljanje
gospodarskog ribolova na moru, na osnovu uvida u registar o izdanim
povlasticama za obavljanje gospodarskog ribolova na moru, dužna je korisniku
eurodizel-dizelskog goriva obojenog plavom bojom za pogon ribarskog plovila,
izdati obrazac za kontrolu potrošnje eurodizel-dizelskog goriva obojenog plavom
bo­jom.

(2) U obrazac iz stavka 1. ovoga članka upisuje se
količina eurodizel-dizelskog goriva obojenog plavom bojom koju je korisnik
ostvario tijekom kalendarske godine.

Članak 19.

Obračunavanje i plaćanje posebnog poreza na naftne
derivate, popisa zaliha i vođenje evidencija u svezi s proizvodnjom, uslužnom
preradom, uvozom, izvozom, prodajom u tuzemstvu, uskladištenjem i prijevozom
nadzire Carinska uprava.

XII.
KAZNENE ODREDBE

Članak
20.

(1) Novčanom
kaznom u iznosu od 40.000,00 do 2.000.000,00 kuna za prekršaj će se kazniti
porezni obveznik:

1. ako
u propisanom roku nadležnoj carinarnici ne podnese prijavu ili ako podnese
prijavu koja ne sadrži propisane podatke, te ako ne prijavi mjesto i smještaj
proizvođačkog i veleprodajnog skladišta (članak 7.),

2. ako
ne obračuna ili ne obračuna točno posebni porez (članak 8. stavak 1.),

3. ako
ne plati posebni porez u propisanom roku i na propisani račun (članak 10.
stavak 1.),

4. ako
ne podnese ili u propisanom roku ne podnese mjesečno i godišnje izvješće o
proizvedenim, uvezenim ili prera­đenim količinama nafte i naftnih derivata
(članak 11. stavak 1. i 2.),

5. ako
u propisanom roku ne dostavi carinarnici inventurno stanje zaliha sirove nafte
i naftnih derivata (članak 11. stavak 3.),

6. ako
carinarnici u propisanom roku ne dostavi kopije carinskih deklaracija (članak
13.),

7. ako
isporučene količine naftnih derivata ne mjeri mjerilom protoka, ili vagom
(članak 14. stavak 1.),

8. ako
isporučene količine naftnih derivata mjeri neovjerenim i neplombiranim mjerilom
protoka, ili neovjerenom vagom (članak 14. stavak 2.),

9. ako
skine plombu bez prisutnosti ovlaštenog službenika Carinske uprave (članak 14.
stavak 4.),

10. ako
crvenom bojom uz dodavanje indikatora ne oboji isporučene količine ulja za
loženje ili ako ulje za loženje prodaje na benzinskim postajama ili drugim
maloprodajnim mjestima za prodaju naftnih derivata ili na skladištu koje nije
prijavljeno (članak 15. stavak 1.),

11. ako plavom bojom uz dodavanje indikatora ne oboji
isporučene količine eurodizela-dizelskog goriva (članak 15. stavak 1.),

12. ako mlazno gorivo i zrakoplovni benzin prodaje na
benzinskoj postaji ili drugom maloprodajnom mjestu za prodaju naftnih derivata
ili na skladištu koje nije prijavljeno (članak 15. stavak 4.),

13. ako ne vodi evidenciju o kupcima ulja za loženje
(EL i LS) i eurodizel-dizelskog goriva obojenog plavom bojom (članak 16. stavak
2. i 3.),

14. ako proda veće količine eurodizel-dizelskog
goriva obojenog plavom bojom, ili ako kupcu ne upiše i ne ovjeri evidenciju
(članak 16. stavak 3. i članak 17. i 18.),

15. ako ne popiše zalihe naftnih derivata, ako
posebni porez na popisane zalihe ne obračuna i ne uplati u propisanom roku ili
ako zapisnik o popisu zaliha ne dostavi u propisanom roku (članak 25.).

(2) Za prekršaje iz stavka 1. ovoga članka kaznit će
se i odgovorna osoba u pravnoj osobi novčanom kaznom od 2.000,00 do 100.000,00
kuna.

Članak 21.

(1) Novčanom kaznom u iznosu od 40.000,00 do
2.000.000,00 kuna kaznit će se za prekršaj pravna i fizička osoba koja nije
porezni obveznik po ovome Zakonu ako obavlja promet ulja za loženje,
eurodizela-dizelskog goriva obojenog plavom bojom, mlaznog goriva i
zrakoplovnog benzina na benzinskim postajama ili drugim maloprodajnim mjestima
(članak 15. stavak 4.).

(2) Za prekršaj iz stavka 1. ovoga članka kaznit će
se i odgovorna osoba u pravnoj osobi novčanom kaznom od 2.000,00 do 100.000,00
kuna.

Članak 22.

(1) Novčanom kaznom u iznosu od 1.000,00 do 40.000,00
kuna za prekršaj će se kazniti fizička osoba ili pravna osoba - vlasnik
motornog vozila, vozila na motorni pogon, plovila ili drugog motora ako ulje za
loženje i eurodizel-dizelsko gorivo obojeno plavom bojom koristi kao pogonsko
gorivo (članak 16. stavak 5.).

(2) Za prekršaj iz stavka 1. ovoga članka kaznit će
se i odgovorna osoba u pravnoj osobi novčanom kaznom od 2.000,00 do 100.000,00
kuna.

(3) Za prekršaj iz stavka 1. ovoga članka učinjen
ponovno u roku od tri godine, uz novčanu kaznu, može se izreći i zaštitna mjera
oduzimanja motornog vozila, vozila na motorni pogon, plovila ili drugog motora
kojim je učinjeno takvo djelo.

XIII.
PRIJELAZNE ODREDBE

Članak 23.

(1) Glede žalbenog postupka, obnove postupka,
zastare, obračunovanja, naplate i povrata poreza te vođenje prekršajnog
postupka, primjenjuju se odredbe Općega poreznog zakona.

(2) Iznimno od odredbe stavka 1. ovoga članka, u
postupku naknadnog obračuna posebnog poreza na naftne derivate postupa se prema
odredbama Carinskoga zakona.

Članak 24.

(1) Podrobnije propise o primjeni odredaba iz članka
7., 8., 10., 11., 12., 15., 16. i 24. ovoga Zakona donosi ministar financija.

(2) Oblik, sadržaj i način vođenja obrazaca iz članka
17. i 18. ovoga Zakona propisuje ministar financija uz prethodno mišljenje
ministra poljoprivrede i šumarstva.

Članak 25.

Pravne i fizičke osobe koje nisu obveznici posebnog
poreza u smislu članka 4. ovoga Zakona, a prodaju naftne derivate iz članka 3.
ovoga Zakona, obvezne su popisati zalihe naftnih derivata sa stanjem na dan
stupanja na snagu Zakona o posebnom porezu na naftne derivate (»Narodne
novine«, br. 55/00.) i o tome sastaviti zapisnik po vrstama i količinama, te
obračunati razliku posebnog poreza na utvrđene zalihe, i uplatiti ga u roku od
30 dana od dana popisa na propisane račune. Zapisnik o obavljenom popisu zaliha
naftnih derivata treba dostaviti nadležnoj ispostavi Porezne uprave na području
koje se nalazi sjedište poduzeća ili radnje, najkasnije u roku od osam dana od
dana popisa.

Članak 26.

Danom stupanja na snagu Zakona o posebnom porezu na
naftne derivate (»Narodne novine«, br. 55/00.) prestaje važiti Zakon o posebnom
porezu na naftne derivate (»Narodne novine«, br. 51/94., 54/97. i 67/99.).

Članak 27.

Iznimno mjesečno izvješće za prosinac 2001. godine i godišnje izvješće za 2001. godinu podnosi se nadležnoj ispostavi Porezne uprave.

Pročišćeni tekst, NN 136/2002-2198
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)